P R I M Á T O R    M E S T A     K O Š I C E 
vyhlasuje 
úplné znenie Všeobecne záväzného nariadenia mesta Košice č. 70 o dani za užívanie verejného priestranstva prijaté uznesením Mestského zastupiteľstva v Košiciach č. 627/2004, ako vyplýva zo zmien a doplnení vykonaných uznesením Mestského zastupiteľstva v Košiciach č. 634/2004, uznesením Mestského zastupiteľstva v Košiciach č. 930/2005, uznesením Mestského zastupiteľstva v Košiciach č. 1236/2006, uznesením Mestského zastupiteľstva v Košiciach č. 365/2007, uznesením Mestského zastupiteľstva v Košiciach č. 495/2008, uznesením Mestského zastupiteľstva v Košiciach č. 736/2009 a uznesením Mestského zastupiteľstva v Košiciach č. 444/2012, uznesením Mestského zastupiteľstva v Košiciach č. 1217/2018 a uznesením Mestského zastupiteľstva v Košiciach č. 202/2019 

Všeobecne záväzné nariadenie mesta Košice č. 70
o dani za užívanie verejného priestranstva

I. ČASŤ
VŠEOBECNÉ USTANOVENIA

§ 1
Predmet a pôsobnosť

(1) Toto všeobecne záväzné nariadenie (ďalej len „nariadenie“) upravuje podmienky vyberania miestnej dane za osobitné užívanie verejného priestranstva na území mesta Košice (ďalej len „daň z verejného priestranstva“). Osobitným užívaním verejného priestranstva sa rozumie
a)	umiestnenie predajného zariadenia a zariadenia na poskytovanie služieb, vrátane vonkajšieho sedenia, 
b)	umiestnenie skládky, 
c)	umiestnenie stavebného zariadenia (napríklad pre účely výstavby, rekonštrukcie, inžinierskych sietí),
d)	umiestnenie kontajnera a usporiadanie kultúrnych a športových podujatí, 
e)	usporiadanie propagačných podujatí, prezentačných podujatí a predvolebnej kampane,
f)	umiestenie zariadenia cirkusu, zariadenia lunaparku a iných atrakcií, vrátane drobných zábavných a športových zariadení,
g)	trvalé parkovanie vozidla mimo stráženého parkoviska,
h)	umiestnenie zariadenia a vyhradenie verejného priestranstva na nakrúcanie filmových a televíznych programov, spotov, klipov, na fotografovanie, umiestnenie prenosovej techniky, umiestnenie iného technického zariadenia, tribúny, dekorácie a rekvizity,
i)	ohradenie staveniska za účelom bezpečnosti chodcov a motorových vozidiel počas realizácie stavebných prác na objektoch,
j)	umiestnenie prenosných informačných a propagačných zariadení vrátane motorových vozidiel, ktoré slúžia ako informačné a propagačné zariadenie,
k)	umiestnenie konštrukcie vonkajšieho sedenia, ktoré prevádzkovateľ nevyužíva na prevádzku a zároveň táto konštrukcia nebráni prechodu pešo, prejazdu, vykonávaniu zimnej údržby mestom, 
l)	umiestnenie vozidla parkujúceho na jednom mieste po dobu dlhšiu ako 30 dní, ktoré zároveň spĺňa podmienky podľa osobitného zákona1aaa).

(2) Osobitným užívaním verejného priestranstva nie je užívanie verejného priestranstva v súvislosti s odstránením poruchy alebo havárie rozvodov a verejných sietí1).

(3)	Toto nariadenie sa nevzťahuje na vyberanie dane z verejného priestranstva za umiestnenie zariadenia slúžiaceho na poskytovanie služieb a predajného zariadenia na trhových miestach, ktoré upravuje osobitné nariadenie mesta1aa).

§ 2
Vymedzenie základných pojmov

Pre účely tohto nariadenia sa rozumie pod pojmom
a)	verejné priestranstvo najmä cesta, miestna komunikácia, verejná účelová komunikácia, námestie, chodník, verejná zeleň a ostatné verejnosti prístupné pozemky vo vlastníctve mesta, ktorých zoznam tvorí prílohu č. 2 tohto nariadenia. Verejným priestranstvom na účely tohto nariadenia nie sú pozemky, ktoré mesto prenajalo podľa osobitného zákona1aa). 
b)	centrálna časť mesta územie mesta ohraničené ulicami 
    Kuzmányho 
    Strojárenská 
    Hutnícka 
    Alvinczyho od Svätoplukovej po Hutnícku
    Svätoplukova 
    Staničné námestie 
    Protifašistických bojovníkov 
    Bajzova 
    Senný trh 
    Palackého 
    Námestie Osloboditeľov
    Južná trieda č. 1 až 9 
    Fejova 
    Mlynárska 
    Kukučínova v úseku od Zborovskej po Rázusovu
    Rázusova v úseku od Štúrovej po Kukučínovu   
    Štúrova
    Žižkova v úseku od Štúrovej po Nerudovu,
tvorené všetkými ulicami nachádzajúcimi sa vo vnútri takto ohraničeného územia mesta vrátane hraničných ulíc.

_______________________
1) Napríklad § 20 zákona č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov, § 10 zákona č. 656/2004 Z. z. o energetike a o zmene niektorých zákonov v znení neskorších predpisov, § 10 zákona č. 657/2004 Z. z. o tepelnej energetike v znení neskorších predpisov.
1aa) Všeobecne záväzné nariadenie mesta Košice č. 45 Trhový poriadok trhových miest na území mesta Košice (trhový poriadok trhových miest).
1aaa) § 67 ods. 1 zákona č. 79/2015 Z. z. o odpadoch v znení neskorších predpisov.

II. ČASŤ
UKLADANIE DANE

§ 3 
Oslobodenie od dane 

(1) Od dane z verejného priestranstva je oslobodený:
a)	správca dane a mestské časti,
b)	rozpočtové a príspevkové organizácie zriadené správcom dane a mestskými časťami,
c)	fyzická osoba a právnická osoba, ktorá organizuje na verejnom priestranstve kultúrne alebo športové podujatie bez vstupného alebo akciu, ktorej celý výťažok je určený na charitatívne alebo verejnoprospešné účely,
d)	fyzická osoba a právnická osoba, ktorá zaujala verejné priestranstvo pri realizácii stavieb verejnoprospešných inštitúcií
e)	zastupiteľské úrady, orgány štátnej správy a iné inštitúcie štátnej správy,
f)	predajné zariadenia s drobnými umelecko-remeselnými výrobkami v prípade usporiadania kultúrnych, športových a iných spoločenských podujatí správcom dane.

(2) Od dane z verejného priestranstva je oslobodené užívanie verejného priestranstva na trvalé parkovanie vozidlá, ktoré prepravuje osobu, ktorá je držiteľ preukazu ŤZP a ŤZP/S (ťažko zdravotne postihnutý a ťažko zdravotne postihnutý so sprievodcom) a ktoré je vybavené príslušným označením okrem centrálnej časti mesta.

(3) Daň z verejného priestranstva sa neplatí za predajné zariadenia určené na poskytovanie služieb, ak sa na ich umiestnenie na verejnom priestranstve vydalo stavebné povolenie alebo kolaudačné rozhodnutie.

§ 4
Daňovník 

Daň z verejného priestranstva platí právnická osoba a fyzická osoba, ktorá užíva verejné priestranstvo na účely uvedené v § 1.

§ 5 
Základ dane a sadzba dane

(1) Základom dane z verejného priestranstva je výmera užívaného priestranstva v m².

(2) Sadzba dane z verejného priestranstva je za každý aj začatý m2 a každý aj začatý deň
a)	umiestnenia predajného zariadenia a zariadenia na poskytovanie služieb, vrátane vonkajšieho sedenia
l.	0,33 eura	 v centrálnej časti mesta,
2.	0,23 eura	 v	mestských častiach Staré Mesto, okrem územia podľa predchádzajúceho bodu, Západ, Sever, Juh, Jazero, Sídlisko KVP, Dargovských hrdinov a Sídlisko Ťahanovce, 
3.	0,10 eura	na ostatnom území,
b)	umiestnenie skládky 
1.	0,66 eura - stavebné a iné materiály, rôzne predmety a zariadenia na dobu dlhšiu ako 24 hodín,
2.	0,33 eura - palivá na dobu dlhšiu ako 24 hodín,
3.	0,16 eura - výkopky a zeminy na dobu dlhšiu ako 24 hodín,
c)	0,16 eura za umiestnenie stavebného zariadenia (napr. pre účely výstavby, rekonštrukcie, inž. sieti a pod.),
d)	0,33 eura za umiestnenie kontajnera a usporiadanie kultúrnych a športových podujatí okrem podujatí uvedených v písm. e),
e)	0,66 eura za usporiadanie kultúrnych a športových podujatí  usporiadaných na Hlavnej ulici a na Námestí Osloboditeľov a usporiadanie propagačných a prezentačných podujatí okrem podujatí uvedených v písm. f),
f)	1,66 eura za usporiadanie propagačných a prezentačných podujatí na Hlavnej ulici a Námestí Osloboditeľov,
g)	0,16 eura za umiestnenie prenosných informačných a propagačných zariadení vrátane motorových vozidiel, ktoré slúžia ako informačné a propagačné zariadenie,
h)	0,10 eura za umiestenie cirkusu, lunaparku a iných atrakcií, vrátane drobných zábavných a športových zariadení,
i)	umiestnenia zariadenia a vyhradenia verejného priestranstva na nakrúcanie filmových a televíznych programov, spotov, klipov, na fotografovanie, umiestnenia prenosovej techniky, umiestnenia iného technického zariadenia, tribúny, dekorácie a rekvizity
l. 	2,50 eura 	v centrálnej časti mesta,
2.	2,00 eura	v	mestských častiach Staré Mesto, okrem územia podľa predchádzajúceho bodu, Západ, Sever, Juh, Jazero, Sídlisko KVP, Dargovských hrdinov a Sídlisko Ťahanovce, 
3.	1,50 eura na ostatnom území mesta,
j)	0,16 eura za ohradenie staveniska za účelom bezpečnosti chodcov a motorových vozidiel počas realizácie stavebných prác na objektoch,
k)	0,16 eura za umiestnenie konštrukcie vonkajšieho sedenia, ktoré prevádzkovateľ nevyužíva na prevádzku a zároveň táto konštrukcia nebráni prechodu pešo, prejazdu, vykonávaniu zimnej údržby mestom, 
l)	0,16 eura za umiestnenie vozidla parkujúceho na jednom mieste po dobu dlhšiu ako 30 dní, ktoré zároveň spĺňa podmienky podľa osobitného zákona.

(3) Sadzba dane z verejného priestranstva na trvalé parkovanie vozidla mimo stráženého parkoviska za každý aj začatý m2 a každý aj začatý deň je: 
a) 0,342 eura na parkovacích plochách, ktoré patria do tarifného pásma 1 a tarifného pásma 2 podľa osobitného všeobecne záväzného nariadenia mesta1a),
b) 0,228 eura na parkovacích plochách, ktoré patria do tarifného pásma 3 podľa osobitného všeobecne záväzného nariadenia mesta1a),
c) 0,120 eura na ostatnom území mesta mimo zóny plateného parkovania podľa osobitného všeobecne záväzného nariadenia mesta1a).

§ 5a 
Zrušený uznesením MZ č. 736/2009

§ 6
Zrušený uznesením MZ č. 444/2012

________________________
1a) Všeobecne záväzné nariadenie mesta Košice č. 157 o dočasnom parkovaní motorových vozidiel na vymedzenom území mesta Košice v znení neskorších predpisov.

§ 7
Zrušený uznesením MZ č. 444/2012

§ 8 
Oznamovacia povinnosť 

(1) Daňovník je povinný písomne oznámiť svoj zámer osobitného užívania verejného priestranstva správcovi dane na tlačive, ktoré tvorí prílohu č. 1 tohto nariadenia, najneskôr v deň vzniku daňovej povinnosti. V oznámení je povinný uviesť identifikačné údaje, účel užívania, dobu užívania, výmeru, presný popis miesta užívania.

(2)	Daňovník je povinný oznámiť správcovi dane zmenu rozsahu povoleného užívania verejného priestranstva v m2 alebo termínu užívania verejného priestranstva najneskôr v deň, kedy zmena nastala.

§ 9
Zrušený uznesením MZ č. 444/2012

III. ČASŤ
ZÁVEREČNÉ USTANOVENIA

§ 10
Spoločné ustanovenie

Veci neupravené týmto nariadením sa riadia osobitnými predpismi2).

§ 10a 
Prechodné ustanovenie účinné od 15. októbra 2018 

Od dane z verejného priestranstva je tiež oslobodené užívanie verejného priestranstva na trvalé parkovanie vozidlá, ak za užívanie vyhradeného parkovacieho miesta bola zaplatená úhrada podľa osobitného všeobecne záväzného nariadenia mesta1a).

§ 11
Zrušovacie ustanovenie

Zrušuje sa Všeobecne záväzné nariadenia mesta Košice č. 63 o miestnom poplatku za užívanie verejného priestranstva schválené uznesením MZ č. 68/2003.

§ 12
Účinnosť

Toto nariadenie nadobúda účinnosť 1. januára 2005.

Zmena nariadenia schválená uznesením Mestského zastupiteľstva v Košiciach č. 634/2004 nadobudla účinnosť dňa 1. januára 2005.

Zmeny a doplnenia nariadenia schválené uznesením Mestského zastupiteľstva v Košiciach č. 930/2005 nadobudli účinnosť dňa 1. januára 2006.
	
Zmeny a doplnenia nariadenia schválené uznesením Mestského zastupiteľstva v Košiciach č. 1236/2006 nadobudli účinnosť dňa 1. januára 2007.

Zmeny a doplnenia nariadenia schválené uznesením Mestského zastupiteľstva v Košiciach č. 365/2007 nadobudli účinnosť dňa 1. januára 2008.

Zmeny a doplnenia nariadenia schválené uznesením Mestského zastupiteľstva v Košiciach č. 495/2008 nadobudli účinnosť dňa 26. júla 2008.

Zmeny a doplnenia nariadenia schválené uznesením Mestského zastupiteľstva v Košiciach č. 736/2009 nadobudli účinnosť dňa 9. apríla 2009.

Zmeny a doplnenia nariadenia schválené uznesením Mestského zastupiteľstva v Košiciach č. 444/2012 nadobudli účinnosť dňa 1. januára 2013.

Zmeny a doplnenia nariadenia schválené uznesením Mestského zastupiteľstva v Košiciach č. 1217/2018 nadobudli účinnosť dňa 15. októbra 2018.

Zmeny a doplnenia nariadenia schválené uznesením Mestského zastupiteľstva v Košiciach č. 202/2019 nadobudli účinnosť dňa 8. novembra 2019.

                                                                                                Ing. Jaroslav Polaček
 primátor mesta Košice

Zverejnené:  03.01.2020